Verkiesing op mespunt, toon IRV-peilingArgieffoto (Foto: Motshwari Mofokeng/African News Agency/ANA) Die Instituut vir Rasseverhoudinge (IRV) se jongste meningspeiling toon die verkiesing is op ’n mespunt nasionaal, in Gauteng en in die Wes-Kaap. Agt dae voor volgende Woensdag se verkiesing is daar ’n groot verskil tussen die bevindings van ander meningspeilings en die peiling deur die IRV, onder leiding van die gerespekteerde analis Gareth van Onselen. Nasionaal plaas die peiling die ANC op tussen 49% en 51%, die DA op tussen 22% en 24% en die EFF op tussen 14% en 15%. Hoe laer die stempersentasie, hoe beter vaar die drie groot partye. Hoe meer kiesers gaan stem, hoe swakker vaar die drie groot partye. Dit beteken dat die kernkiesers van die groot partye die grootste waarskynlikheid toon om te gaan stem. Onseker kiesers is tans meer geneig om kleiner partye as opsies te oorweeg. Een van die provinsies waar ’n leeue-stryd tussen die drie groot partye verwag word, is Gauteng. Luidens die IRV-peiling staan die ANC op 43%, die DA op 32% en die EFF op 13%. In die Wes-Kaap is daar volgens die IRV-peiling baie onseker kiesers. Dit lyk asof ontevrede DA-kiesers hul weg veral na die ACDP vind, en ontevrede ANC-kiesers na die EFF. Die DA en die ANC vaar nogmaals na verwagting beter in ’n lae stempersentasie, en die kleiner partye beter as meer kiesers gaan stem. Die DA se Wes-Kaapse steun staan tussen 45% en 50%, die ANC tussen 27% en 29%, die ACDP op 7% en die EFF op 6%. As die DA en die ACDP sou saamwerk, soos gewoonlik gebeur, kan dit beteken dat die Wes-Kaap nogmaals ’n DA-premier kan hê.